יעקב דורצ'ין

יעקב דוֹרְצ'ין (נולד ב-12 במרץ 1946) הוא פסל, צייר, רשם ואנטומולוג ישראלי, חתן פרס ישראל בתחום האמנות הפלסטית (2011) ופרופסור אמריטוס לאמנות באוניברסיטת חיפה. דורצ'ין שימש כמנהל האמנותי של בית הספר בסיס לאמנות ותרבות עד לסגירתו בשנת 2020.

==ביוגרפיה==
יעקב דורצ'ין נולד בחיפה. בשנת 1958 עבר עם הוריו לקיבוץ רמת דוד. את שירותו הצבאי עשה בחטיבת הצנחנים ולאחר שחרורו התגורר בקריית טבעון. בשנת 1967 הצטרף לקיבוץ כפר החורש שם הוא מתגורר עם משפחתו עד היום.

בקיבוץ פגש את הצייר יאיר גרבוז ובעזרתו החל להציג את יצירותיו בגלריות בתל אביב. בשנת 1968 הציג דורצ'ין לראשונה בתערוכה קבוצתית בגלריה "הקיבוץ". שנה לאחר מכן נערכה תערוכת היחיד הראשונה שלו בגלריה "מבט" שבתל אביב.

בשנת 1970 פרצה שרפה בסטודיו של דורצ'ין בקיבוץ וכל היצירות שהיו בה עלו באש, ביניהן יצרות שטרם הוצגו. דורצ'ין יצא לגרמניה שם הכיר את האמן הרב-תחומי יוזף בויס והושפע ממנו. עד אותה פגישה מכרעת נטה דורצ'ין להתמקד בציור, אך עם שובו לארץ החל לעסוק באופן נרחב יותר בפיסול וברישום.

בשנת 1983 הוצגה תערוכתו "מלאך בנוף אירי" בגלריה "גבעון" שבתל אביב. תערוכה זו סימנה מעבר לפיסול מאסיבי וחומרי שנמשך בפסלי הברזל שהציג בגלריה "הקיבוץ" בתל אביב בשנת 1984. משנת 1985 דורצ'ין מיוצג על ידי "גלריה גורדון" שבתל אביב.

בין התערוכות הקבוצתיות בהן הציג, דורצ'ין היה שותף לשתיים מתערוכות הנושא של קבוצת +10 בשנים 1968 ו-1969. כמו כן, השתתף בשנת 1986 בתערוכה המכוננת "דלות החומר כאיכות באמנות הישראלית" אותה אצרה שרה ברייטברג במוזיאון תל אביב לאמנות

בשנת 1990 ייצג את ישראל בבינאלה לאמנות בוונציה, תערוכה אותה אצר אדם ברוך. טרם נסיעתו לוונציה הוצגו היצירות במוזיאון לאמנות ישראלית ברמת-גן. לאחר הביאנלה התגורר דורצ'ין תקופה קצרה בארצות הברית ועבד לצד הפסל הנודע אנתוני קארו.

== יצירה ==
יצירותיו של דורצ'ין לאורך שנים רבות הן אסמבלז'ים ופסלים העשויים על פי רוב ממתכת וברזל חלוד לרוב. לעיתים ישנן חריגות מבחינת החומרים המרכיבים את הפסלים וכן נוכחות של שרידי צבע בברזל. חלק מיצירותיו הן מונומנטליות בממדיהן וחלקן ומוצבות בחללים פתוחים. לדוגמה, בשנת 1995 נערכה במוזיאון תל אביב לאמנות תערוכתו "באר אטומה" שהוצבה בחצר המוזיאון בשל גודלם ומשקלם החריג של הפסלים מסדרת הבארות.

בשנת 2009 נערכה תערוכת רטרוספקטיבה ליצירתו של דורצ'ין במוזיאון תל אביב במסגרתה פורסם קטלוג מקיף ומספר מאמרים. במאמרו תיאר אוצר התערוכה מרדכי עומר את יצירתו של דורצ'ין: "דומה שהמתח בין הקו לחומר תואם או מהדהד את המתח החוזר ועולה ללא הרף בכל עבודותיו של דורצ'ין – המתח בין הפואטי לקונקרטי, בין מסה שהיא בבחינת "נתון" לבין קו המבקש להיווצר מתוכה ו"להסתדר עמה" על מנת לשמר את המציאות האנושית החבויה בתוככי החומר."

פסלים, ציורים ורישומים של דורצ'ין מצויים באוספים רבים בישראל ובעולם, ביניהם אוספי מוזיאון ישראל, מוזיאון תל אביב ומוזיאון תפן. רבים מפסליו מוצבים באתרים ציבוריים ברחבי הארץ. חלקם מצויים במוסדות להשכלה גבוהה, במשכן הכנסת ובגבעת התור בנס ציונה. 15 מפסליו מוצבים בשטח מלון דן קיסריה.

== פרסים ==
על יצירתו זכה דורצ'ין בפרסים רבים, בהם: פרס אוסקר פנדלר מטעם קיבוץ לוחמי הגטאות (1985), פרס אפטוביצר מטעם מוזיאון חיפה לאמנות (1998), פרס א.מ.ת (יחד עם יאיר גרבוז בשנת 2004), פרס מטעם קרן המדע והתרבות של משרד ראש הממשלה (2005), פרס אוייגן קולב לרישום ולתחריט (2006) ופרס ישראל לאמנות פלסטית (2011).

== הוראה ==
בשנים 1978–1986 לימד דורצ'ין במכון לאמנות במכללת אורנים והיה ממקימי הסדנאות במקום.

בשנת 1991 החל ללמד בחוג לאמנות באוניברסיטת חיפה ובין השנים 1997 – 2002 כיהן כראש החוג לאמנות. בשנת 2007 הוענקה לו דרגת פרופסור מן המניין.

בין השנים 1998–2004 שימש בתפקיד יושב ראש הוועדה של המועצה להשכלה גבוהה לבדיקת תוכניות הלימודים לתואר בוגר הוראה באמנויות.

בשנת 2015 נבחר למנהל אמנותי בבית –הספר "בסיס לאמנות ותרבות" בהרצליה והשתתף בעיצוב תוכניות הלימודים ומטרות המוסד ואופיו. המוסד התווה דרך ומדיניות שמתבססים על עבודה דיסציפלינרית יסודית וארוכת טווח שבנויה על ליווי אינדיבידואלי של הסטודנטים. הוא עמד גם בראש המחלקה לפיסול שם הושם דגש על ראייה כוללת של המקצוע, הבנת החלל, חקר חומרים, מיומנות בתהליכים וידע רחב בתולדות האמנות יחד עם עבודה מרובה בסדנאות לימוד איטי ויסודי תוך כדי ניסוי וטעייה, חיפוש וניתוח.

==גלריה==
<gallery>
קובץ:PikiWiki Israel 8314 sculpture in ben-zion blvd. tel-aviv.jpg|באר וארבעה כלבים, 1990רחוב קינג ג'ורג' פינת שדרות בן ציון, תל אביב-יפו
File:HerzeliyaBenThomi 008.JPG|לידי ספרדייה עם שור, 1992ברזלהמרכז הבין תחומי הרצליה
File:Yaacov Dorchin Angel 1993.jpg|מלאך, 1993גן הפסלים ע"ש לולה בר אבנר, מוזיאון תל אביב לאמנות
תמונה:Ya'acov Dorchin tefen.JPG|טוּבָּה מֶרוּם, 1993פלדההמוזיאון הפתוח תפן
File:PikiWiki_Israel_19299_quot;Blocked_well_and_Fossilized_Lily_1quot;_by.JPG|באר אטומה וחבצלת מאובנת 1, 1995פלדהשדרות שאול המלך, תל אביב-יפו
File:HerzeliyaBenThomi 003.JPG|באר אטומה, 1995פלדההמרכז הבין תחומי הרצליה
File:2-2013 art 004.JPG|באר אטומה, 1995(?)פלדהכביש חיפה תל אביב החדש
File:Dorchin ramat.jpg|שן, 1995פלדהגן הפסלים ע"ש יואב דגון, רמת השרון
קובץ:Ya'acov Dorchin angel.jpg|מלאךברזל
קובץ:"באר אטומה" פסל מעשה ידי יעקב דורצ'ין.jpg|ממוזער|"באר אטומה" מוזיאון הרצליה לאמנות עכשווית
File:Dorchin Interdisciplinary Center 03.JPG|ללא כותרת, 2007המרכז הבין תחומי הרצליה
</gallery>

== לקריאה נוספת ==
* עומר, מרדכי (עורך). יעקב דורצ'ין: קפלים בברזל ומחוות של קווים. מוזיאון תל אביב לאמנות וגלריה גורדון, 2009.
* [http://erev-rav.com/archives/40695 הכל מִתְרַתֵּךְ להכל - שיחה עם יעקב דורצ'ין]. מראיינים: יהודה ויזן, איתי קמינר. דחק - כתב עת לספרות טובה, כרך ו', ינואר 2016.

== קישורים חיצוניים ==

* 
* 
* 
* [https://web.archive.org/web/20110629095552/http://www.gordongallery.co.il/Artists/Default.aspx?p=27 יעקב דורצ'ין באתר גלריה גורדון - עבודות וקורות חיים]
* [http://www.jerusalemprintworkshop.org/80/1/46/ יעקב דורצ'ין] באתר סדנת ההדפס ירושלים
* 
* דרור בורשטיין, [http://www.notes.co.il/burstein/55800.asp על התערוכה במוזיאון תל אביב], בלוג באתר "רשימות", 1 במאי 2009
* 
* גיא רז, [https://web.archive.org/web/20120102214735/http://www.mediabit.co.il/dorochin709/index.htm סרט התערוכה קפלים בברזל ומחוות של קווים] - מדיהביט - ראיון בשרות אמנות, 30 ביולי 2009
* 
* [http://www.basis.org.il/בית-ספר/מרצים/יעקב-דורצ'ין יעקב דורצ'ין], מנהל האמנותי וראש מסלול פיסול בבית ספר בסיס לאומנות ותרבות
* [https://soundcloud.com/telavivradio/basis1 שיחות על אמנות ישראלית עם יאיר גרבוז] ברדיו תל אביב
* 
* [https://web.archive.org/web/20200605233012/http://www.israelmuseum.org.il/ הבסיס של דורצ'ין], ד"ר אלי ברודרמן משוחח עם יעקב דורצ'ין, בפלטפורמה - כתב עת לחינוך מוזיאלי, מוזיאון ישראל, ינואר 2017

==הערות שוליים==

קטגוריה:פסלים ישראלים
קטגוריה:ציירים ישראלים
קטגוריה:סגל אוניברסיטת חיפה: אמנות היצירה
קטגוריה:זוכי פרס ישראל לפיסול
קטגוריה:סגל אורנים - המכללה האקדמית לחינוך
קטגוריה:אנטומולוגים ישראלים
קטגוריה:זוכי פרס ישראל באמנות פלסטית
קטגוריה:קבוצת עשר פלוס
קטגוריה:רמת דוד (קיבוץ): אישים
קטגוריה:כפר החורש: אישים
קטגוריה:ישראלים שנולדו ב-1946